ระเบียบการนิคมอุตสาหกรรมแห่งประเทศไทย ฉบับที่ 138 ว่าด้วยขั้นตอนและระยะเวลาการพิจารณาคำขอต่างๆ ในเรื่องการใช้ที่ดินการก่อสร้างอาคาร และการประกอบกิจการในนิคมอุตสาหกรรม พ.ศ. 2546

ระเบียบการนิคมอุตสาหกรรมแห่งประเทศไทย
ระเบียบการนิคมอุตสาหกรรมแห่งประเทศไทย
ฉบับที่ ๑๓๘
ว่าด้วยขั้นตอนและระยะเวลาการพิจารณาคำขอต่าง
ๆ
ในเรื่องการใช้ที่ดินการก่อสร้างอาคาร
และการประกอบกิจการ
ในนิคมอุตสาหกรรม พ.ศ. ๒๕๔๖
 

โดยที่เป็นการสมควรปรับปรุงระเบียบการนิคมอุตสาหกรรมแห่งประเทศไทย
ว่าด้วยขั้นตอนและระยะเวลาการพิจารณาคำขอต่าง ๆ ในเรื่องการใช้ที่ดิน
การก่อสร้างอาคาร และการประกอบกิจการในนิคมอุตสาหกรรม อาศัยอำนาจตามความในมาตรา ๒๙
(๒) แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ผู้ว่าการการนิคมอุตสาหกรรมแห่งประเทศไทยจึงออกระเบียบไว้
ดังต่อไปนี้

ข้อ
๑ ระเบียบนี้เรียกว่า ระเบียบการนิคมอุตสาหกรรมแห่งประเทศไทย
ฉบับที่ ๑๓๘ ว่าด้วยขั้นตอนและระยะเวลาการพิจารณาคำขอต่าง ๆ
ในเรื่องการใช้ที่ดินการก่อสร้างอาคาร และการประกอบกิจการในนิคมอุตสาหกรรม พ.ศ.
๒๕๔๖

ข้อ
๒[๑] ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓ ให้ยกเลิก
(๑)
ระเบียบการนิคมอุตสาหกรรมแห่งประเทศไทย ฉบับที่ ๑๑๔
ว่าด้วยขั้นตอนและระยะเวลาการพิจารณาคำขอต่าง ๆ ในเรื่องการใช้ที่ดิน
การก่อสร้างอาคารและการประกอบอุตสาหกรรมในนิคมอุตสาหกรรม พ.ศ. ๒๕๔๐
(๒)
ระเบียบการนิคมอุตสาหกรรมแห่งประเทศไทย ฉบับที่ ๑๒๙
ว่าด้วยขั้นตอนและระยะเวลาการพิจารณาคำขอต่าง ๆ ในเรื่องการใช้ที่ดิน
การก่อสร้างอาคารและการประกอบอุตสาหกรรมในนิคมอุตสาหกรรม (แก้ไขเพิ่มเติม) พ.ศ.
๒๕๔๓

ข้อ
๔ บรรดาระเบียบ
หรือคำสั่งอื่นใดในส่วนที่กำหนดไว้แล้วในระเบียบนี้หรือขัดหรือแย้งกับระเบียบนี้ให้ใช้ระเบียบนี้แทน

ข้อ
๕ ในระเบียบนี้
กนอ. หมายความว่า การนิคมอุตสาหกรรมแห่งประเทศไทย
ผู้ว่าการ หมายความว่า ผู้ว่าการ กนอ.
ผู้พิจารณาอนุญาต หมายความว่า
ผู้ซึ่งได้รับมอบอำนาจจากผู้ว่าการให้เป็นผู้พิจารณาอนุญาต
ส่วนงานที่มีหน้าที่พิจารณา หมายความถึง
สำนักบริการเบ็ดเสร็จครบวงจรหรือสำนักงานนิคมอุตสาหกรรมทุกแห่งหรือฝ่ายท่าเรืออุตสาหกรรม
เจ้าหน้าที่ หมายความว่า
พนักงานของส่วนงานที่มีหน้าที่พิจารณา
วัน หมายความว่า วันทำการตามปกติของ กนอ.

ข้อ
๖ นิคมอุตสาหกรรม รวมทั้งนิคมอุตสาหกรรมที่บุคคลอื่นร่วมดำเนินงานกับ
กนอ. ซึ่งได้รับอนุมัติให้จัดตั้งหรือเปลี่ยนแปลงเขต
และได้มีประกาศหรือพระราชกฤษฎีกาจัดตั้งหรือเปลี่ยนแปลงเขตเป็นนิคมอุตสาหกรรมตามกฎหมาย
ว่าด้วยการนิคมอุตสาหกรรมแห่งประเทศไทยแล้ว
ให้ส่วนงานที่มีหน้าที่พิจารณาอนุญาตให้ใช้ที่ดิน
พิจารณาโดยใช้ผังของโครงการนิคมอุตสาหกรรม (Conceptual Land Use Plan)
เป็นผังการแสดงการใช้ที่ดินในเชิงธุรกิจ

ข้อ
๗
เมื่อมีผู้ประสงค์จะประกอบกิจการในนิคมอุตสาหกรรมมายื่นคำขอใช้ที่ดิน
เพื่อประกอบกิจการในนิคมอุตสาหกรรม โดยมีเอกสารประกอบคำขอถูกต้องครบถ้วนสมบูรณ์
ให้ผู้พิจารณาอนุญาตออกใบพิจารณาอนุญาตให้ผู้ยื่นคำขอใช้ที่ดินทันที 
สำหรับกรณีที่มีผู้ยื่นคำขอใช้ที่ดินโดยผ่านระบบอิเล็กทรอนิกส์ทางเว็บไซด์
(Website) ของ กนอ. เมื่อผู้ยื่นคำขอส่งแฟ้ม (File)
เอกสารถูกต้องครบถ้วนสมบูรณ์ต่อ กนอ. และสำนักบริการเบ็ดเสร็จครบวงจรได้รับคำขอใช้ที่ดินที่ส่งผ่านระบบอิเล็กทรอนิกส์ทางเว็บไซต์
(Website) ของ กนอ. แล้ว
ให้เจ้าหน้าที่ตอบรับคำขอใช้ที่ดินดังกล่าวโดยผ่านระบบอิเล็กทรอนิกส์อีเมล์ (E-mail) แก่ผู้ยื่นคำขอเพื่อทราบโดยพลัน
เมื่อผู้พิจารณาอนุญาตได้พิจารณาแล้ว และเห็นสมควรให้ผู้ยื่นคำขอใช้ที่ดินได้รับอนุญาตให้ใช้ที่ดิน
ให้สำนักบริการเบ็ดเสร็จครบวงจรแจ้งเป็นหนังสือการอนุญาตให้ใช้ที่ดิน
โดยผ่านระบบอิเล็กทรอนิกส์อีเมล์ (E-mail) ให้ทราบอีกครั้งหนึ่ง
เมื่อผู้ยื่นคำขอใช้ที่ดินที่ได้รับอนุญาตตามวรรคหนึ่งและวรรคสองมารับใบอนุญาตพร้อมกับลงนามในสัญญาแต่ละประเภทเสร็จเรียบร้อยแล้ว
ให้ส่วนงานที่มีหน้าที่พิจารณาจัดทำสำเนาคำขอใช้ที่ดินเพื่อประกอบกิจการในนิคมอุตสาหกรรมรวมทั้งใบอนุญาตให้ใช้ที่ดินและประกอบกิจการในนิคมอุตสาหกรรมพร้อมเงื่อนไขแนบท้าย
แล้วแจ้งให้ผู้ร่วมดำเนินงานจัดตั้งนิคมอุตสาหกรรมกับ กนอ.
ซึ่งเป็นผู้ให้บริการระบบสาธารณูปโภคและสิ่งอำนวยความสะดวกทราบ
เพื่อนำไปตรวจสอบ ทั้งนี้
ให้ส่วนงานที่มีหน้าที่พิจารณาเป็นผู้ติดตาม กำกับ ดูแล
โดยแจ้งให้ผู้ใช้ที่ดินให้ข้อมูลข้อเท็จจริงตามแบบที่ กนอ. กำหนด

ข้อ
๘
การขอใช้ที่ดินที่ไม่เป็นไปตามหลักเกณฑ์ วิธีการ และเงื่อนไขที่ กนอ.
หรือคณะกรรมการ กนอ. กำหนด
ให้ผู้พิจารณาอนุญาตแจ้งผู้ยื่นคำขอทราบและใช้เวลาพิจารณาเพื่ออนุญาตให้ใช้ที่ดินภายใน
๓๐ วัน นับถัดจากวันที่ได้รับคำขอ

ข้อ
๙
ในกรณีผู้ได้รับอนุญาตให้ใช้ที่ดินตามข้อ ๗ หรือข้อ ๘ ได้ก่อสร้าง ดัดแปลง
รื้อถอน หรือเคลื่อนย้ายอาคาร โดยยื่นคำขอต่อ กนอ.
และมีเอกสารถูกต้องครบถ้วนสมบูรณ์
ให้ผู้พิจารณาอนุญาตพิจารณาออกใบอนุญาตให้แล้วเสร็จภายใน ๒ วัน
นับถัดจากวันที่ยื่นคำขอ
หากส่วนงานที่มีหน้าที่พิจารณาไม่สามารถออกใบอนุญาตได้ภายในกำหนดเวลาดังกล่าวข้างต้น
ให้ผู้พิจารณาอนุญาต จัดทำรายงานพร้อมชี้แจงปัญหาอุปสรรคต่อผู้ว่าการ ภายใน ๒๔
ชั่วโมง นับจากเวลาที่ได้รับคำขอ
กรณีผู้พิจารณาอนุญาตมิได้ดำเนินการตามวรรคสอง
ให้ถือว่าส่วนงานที่มีหน้าที่พิจารณาได้ดำเนินการพิจารณาเสร็จแล้ว
และให้ผู้พิจารณาอนุญาตออกใบอนุญาตให้ผู้ยื่นคำขอ

ข้อ
๑๐
ในกรณีผู้ได้รับอนุญาตให้ก่อสร้างอาคาร ตามข้อ ๙
มีความประสงค์จะขอใบรับรองการก่อสร้าง ดัดแปลง หรือเคลื่อนย้ายอาคาร
ให้ผู้พิจารณาอนุญาตออกใบรับรองภายใน ๓ วัน
นับถัดจากวันที่ผู้ยื่นคำขอได้ยื่นคำขอโดยมีเอกสารถูกต้องครบถ้วนสมบูรณ์และได้มีการตรวจอาคารดังกล่าวถูกต้องตามที่ได้รับอนุญาตแล้ว

ข้อ
๑๑
การพิจารณาคำขอการแจ้งเริ่มประกอบกิจการ การประกอบอุตสาหกรรม (ส่วนขยาย)
และการต่ออายุใบอนุญาตประกอบกิจการในนิคมอุตสาหกรรมให้ดำเนินการตามขั้นตอนและระยะเวลา
ดังนี้
(๑)
รับคำขอ ตรวจสอบเอกสาร ตรวจโรงงาน และพิจารณาเสนอความเห็นภายใน ๒ วัน
เมื่อได้มีการตรวจโรงงานและเอกสารถูกต้องครบถ้วนสมบูรณ์แล้ว
(๒)
การพิจารณาของผู้พิจารณาอนุญาตและแจ้งผลการพิจารณาให้ใช้เวลา ๑ วัน

ข้อ
๑๒ การพิจารณาคำขออื่น ๆ
ที่เกี่ยวกับการใช้ที่ดินในนิคมอุตสาหกรรม เช่น
การเพิ่มหรือเปลี่ยนแปลงประเภทการประกอบกิจการ
การขอขยายระยะเวลาเริ่มปลูกสร้างอาคารหรือโรงงาน
การขอเปลี่ยนชื่อผู้รับใบอนุญาตให้ใช้ที่ดิน
การโอนสิทธิการใช้ที่ดินและหรือการโอนกรรมสิทธิ์ในที่ดิน เป็นต้น
ให้พิจารณาตามขั้นตอนและระยะเวลาดำเนินการดังนี้
(๑)
รับคำขอ ตรวจสอบเอกสาร และพิจารณาเสนอความเห็นภายใน ๒ วัน
เมื่อเอกสารถูกต้องครบถ้วนสมบูรณ์แล้ว
(๒)
การพิจารณาของผู้พิจารณาอนุญาต และแจ้งผลการพิจารณาให้ใช้เวลา ๑ วัน

ข้อ
๑๓ กำหนดระยะเวลาตามข้อ ๘ ข้อ ๙ ข้อ
๑๑ และข้อ ๑๒ ดังกล่าวข้างต้น ไม่นับรวมระยะเวลาที่ กนอ. ได้มีหนังสือแจ้งให้ผู้ขอ
จัดส่งหรือชี้แจงข้อมูลเพิ่มเติม
หรือแก้ไขเปลี่ยนแปลงปรับปรุงโรงงานเพื่อประกอบการพิจารณา


ประกาศ ณ วันที่ ๒๗
ตุลาคม พ.ศ. ๒๕๔๖
อัญชลี ชวนิชย์
ผู้ว่าการ
การนิคมอุตสาหกรรมแห่งประเทศไทย

ศุภชัย/พิมพ์
๑๖ กุมภาพันธ์ ๒๕๔๗

สุนันทา/อรดา/ตรวจ
๒๔ กุมภาพันธ์ ๒๕๔๗

ศิรวัชร์/ปรับปรุง
๗ มีนาคม ๒๕๕๙





























[๑] ราชกิจจานุเบกษา
เล่ม ๑๒๐/ตอนพิเศษ ๑๓๑ ง/หน้า ๗๕/๑๔ พฤศจิกายน ๒๕๔๖